Urmareste Modifică dimensiunea fontului: Play

Bucureşti, 7 mar /Agerpres/ - Soţiile, iubitele şi mamele sunt cele pentru care sunt cumpărate cadouri cel mai frecvent de Ziua Femeii, opt din zece persoane afirmând că obişnuiesc să ofere cadouri de 8 Martie, potrivit unui studiu realizat de IRES - ''Ziua Femeii - percepţii şi reprezentări''.



Potrivit cercetării, 6 din 10 români sărbătoresc Ziua Femeii şi 85% dintre femei declară că primesc cadouri de 8 Martie.



''Cadourile oferite cel mai frecvent cu ocazia zilei de 8 Martie sunt florile. Preferinţele femeilor în ceea ce priveşte cadourile primite cu ocazia zilei de 8 Martie corespund, în mare, cu ceea ce primesc deja; ele îşi doresc să le fie oferite flori, bijuterii, parfumuri, obiecte vestimentare, cosmetice'', afirmă realizatorii cercetării.



De asemenea, 8 din 10 respondenţi cred că este nevoie de o zi specială pentru a sărbători femeile şi o cincime dintre cei intervievaţi ar prefera ca şefii lor să fie persoane de gen feminin.



Cercetarea mai relevă faptul că hărnicia, frumuseţea, blândeţea, înţelegerea, tandreţea/bunătatea, sensibilitatea/gingăşia/delicateţea - sunt identificate drept principale calităţi ale femeilor, în timp ce realismul/simţul practic, hărnicia/puterea de muncă, siguranţa/stăpânirea de sine şi respectul faţă de femei/politeţea - sunt principale calităţi ale bărbaţilor.



În cazul disputelor în cuplu, aproximativ o treime dintre respondenţii care sunt căsătoriţi sau trăiesc în uniune consensuală declară că femeia este cea care are ultimul cuvânt, iar aproximativ un sfert menţionează bărbatul.



Majoritatea respondenţilor sunt mulţumiţi de viaţa lor de familie, de viaţa de cuplu, de cea socială şi de cea profesională. Satisfacţia cea mai ridicată este exprimată cu privire la viaţa de familie, iar procentul cel mai ridicat al nemulţumirilor e legat de viaţa socială.



Cercetarea a fost realizată pe 1 şi 2 martie, pe un eşantion total de 1.515 subiecţi cu vârsta de peste 18 ani, reprezentativ pentru populaţia adultă din România. Marja de eroare este de plus/minus 2,5%. Studiul a fost realizat prin metoda CATI (Computer Assisted Telephone Interviewing). AGERPRES/(AS - autor: Cristina Tatu, editor: Georgiana Tănăsescu)